ΚΑΝΟΝΙΣΜΟΣ (ΕΚ) αριθ. 546/95 ΤΗΣ ΕΠΙΤΡΟΠΗΣ της 10ης Μαρτίου 1995 για τρίτη τροποποίηση του κανονισμού (ΕΚ) αριθ. 3146/94 περί θεσπίσεως εκτάκτων μέτρων στήριξης της αγοράς στον τομέα του χοιρείου κρέατος στη Γερμανία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος (1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 20,

Εκτιμώντας:

ότι, λόγω της εμφανίσεως της κλασικής πανώλης των χοίρων σε ορισμένες περιοχές παραγωγής της Γερμανίας έχουν ληφθεί έκτακτα μέτρα στήριξης της αγοράς του χοιρείου κρέατος γι' αυτό το κράτος μέλος με τον κανονισμό (ΕΚ) αριθ. 3146/94 της Επιτροπής (2), όπως τροποποιήθηκε τελευταία από τον κανονισμό (ΕΚ) αριθ. 321/95 (3), ότι, λόγω της συνεχίσεως των κτηνιατρικών και εμπορικών περιορισμών, πρέπει να περιληφθούν και τα θηλυκά αναπαραγωγής που παραδίδονται στη Βαυαρία με το καθεστώς της ενισχύσεως που προβλέπεται από τον κανονισμό (ΕΚ) αριθ. 3146/94- ότι η τροποποίηση αυτή θα έπρεπε να εφαρμοστεί από τις 24 Φεβρουαρίου 1995 προκειμένου να μειωθούν οι οικονομικές απώλειες των εν λόγω παραγωγών-

ότι, για να καταπολεμηθεί η διάδοση της κλασικής πανώλης των χοίρων στο Land του Mecklenbourg-Vorpommern, οι γερμανικές αρχές έχουν θεσπίσει κτηνιατρικούς και εμπορικούς περιορισμούς για ορισμένες περιοχές αυτού του Land- ότι, με τους περιορισμούς αυτούς καθίσταται αδύνατο το εμπόριο των χοιριδίων τα οποία είναι πλεονασματικά στις περιοχές αυτές- ότι δικαιολογείται συνεπώς να περιληφθούν τα χοιρίδια που προέρχονται από τις περιοχές αυτές στα έκτακτα μέτρα στήριξης της αγοράς που εισήχθησαν από τον κανονισμό (ΕΚ) αριθ. 3146/94-

ότι πρέπει να προσαρμοστεί η χορηγουμένη ενίσχυση κατά την παράδοση των ζώων στην παρούσα κατάσταση της αγοράς λαμβάνοντας υπόψη την αύξηση των τιμών της αγοράς-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης του Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 3146/94 τροποποιείται ως εξής:

1. Το άρθρο 1 τροποποιείται ως εξής:

α) Οι παράγραφοι 3, 4 και 5 αντικαθίστανται από τις εξής:

"3. Από τις 24 Φεβρουαρίου 1995, οι παραγωγοί δύνανται να λάβουν, κατόπιν αιτήσεώς τους, ενίσχυση η οποία χορηγείται από τις αρμόδιες γερμανικές αρχές κατά την παράδοση σ' αυτές θηλυκών χοίρων αναπαραγωγής που υπάγονται στον κωδικό ΣΟ 0103 92 11 βάρους ίσου ή μεγαλυτέρου από 160 Kg κατά μέσο όρο ανά παρτίδα.

4. Η ενίσχυση που χορηγείται:

- στους πρώτους 14 000 χοίρους παχύνσεως και θηλυκά αναπαραγωγής που παραδίδονται στην Βαυαρία,

- στους πρώτους 10 500 χοίρους παχύνσεως και στα πρώτα 1 050 χοιρίδια και νεαρά χοιρίδια που παραδίδονται στην Κάτω Σαξονία,

- στα 8 400 χοιρίδια που παραδίδονται στο Mecklenbourg-Vorpommern,

καλύπτεται από τον προϋπολογισμό της Κοινότητας.

5. Επιτρέπεται στη Γερμανία να χορηγεί, συμπληρωματικά, με δικά της έξοδα και με τους όρους που προβλέπονται στον παρόντα κανονισμό ενίσχυση:

- στους επόμενους 6 000 χοίρους παχύνσεως και θηλυκά αναπαραγωγής που παραδίδονται στη Βαυαρία,

- στους επόμενους 4 500 χοίρους παχύνσεως και στα 450 χοιρίδια και νεαρά χοιρίδια που παραδίδονται στην Κάτω Σαξονία,

- στα επόμενα 3 600 χοιρίδια που παραδίδονται στο Mecklenbourg-Vorpommern."

β) προστίθεται η εξής παράγραφος:

"6. Εάν επιτευχθούν οι αριθμοί που αναγράφονται στις παραγράφους 4 και 5 όσον αφορά τους χοίρους παχύνσεως και τα χοιρίδια που παραδίδονται στην Κάτω Σαξονία μπορεί να χορηγηθεί ενίσχυση για τους επόμενους 10 500 χοίρους παχύνσεως και για τα επόμενα 1 050 χοιρίδια με τους όρους που προβλέπονται στην παράγραφο 4 και για τους επόμενους 4 500 χοίρους παχύνσεως και τα επόμενα 450 χοιρίδια με τους όρους που προβλέπονται στην παράγραφο 5."

2. Στο άρθρο 2 ο όρος "οι χοίροι παχύνσεως, τα χοιρίδια και τα νεαρά χοιρίδια" αντικαθίσταται από τον όρο "οι χοίροι παχύνσεως, τα χοιρίδια, τα νεαρά χοιρίδια και τα θηλυκά αναπαραγωγής".

3. Το άρθρο 5 τροποποιείται ως εξής:

α) στην παράγραφο 1, τα ποσά 144 και 122 Ecu αντικαθίστανται από τα ποσά των 147 και 125 Ecu αντιστοίχως-

β) στην παράγραφο 3, τα ποσά "48, 41, 38 και 33 Ecu" αντικαθίστανται από τα ποσά "54, 46, 43 και 37 Ecu" αντιστοίχως-

γ) προστίθεται η εξής παράγραφος 4:

"4. Η ενίσχυση που προβλέπεται στο άρθρο 1 παράγραφος 3 καθορίζεται, στην εκμετάλλευση, σε 118 Ecu ανά 100 χιλιόγραμμα σφαγμένου βάρους για τα θηλυκά αναπαραγωγής μέσου βάρους ανά παρτίδα ίσου ή ανώτερου από 160 χιλιόγραμμα.

Η ενίσχυση υπολογίζεται με βάση το διαπιστούμενο βάρος σφαγίου. Εντούτοις, όταν τα ζώα ζυγίζονται ζωντανά η ενίσχυση πολλαπλασιάζεται με τον συντελεστή 0,78 %".

4. Στο άρθρο 7 προστίθεται η εξής φράση:

"- αριθμός και συνολικό βάρος των θηλυκών αναπαραγωγής που έχουν παραδοθεί".

5. Στο παράρτημα προστίθεται το εξής σημείο:

"3. Στο Land του Mecklenbourg-Vorpommern οι ζώνες προστασίας στα εξής διαμερίσματα:

Bad Doberan,

Gustrow,

Ostvorpommern,

Nordvorpommern,

Demmin,

Muritz,

Parchim."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 24 Φεβρουαρίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Μαρτίου 1995.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 332 της 22. 12. 1994, σ. 23.

(3) ΕΕ αριθ. L 37 της 17. 2. 1995, σ. 4.